Νίκος Καρβέλας

Ο Νίκος Καρβέλας (Ταμπούρια Πειραιά, 8 Σεπτεμβρίου 1951) είναι Έλληνας συνθέτης, τραγουδιστής και συγγραφέας.

Βιογραφία 
Γεννήθηκε στις 8 Σεπτεμβρίου του 1951 στον Πειραιά. Μεγάλωσε στο Παλαιό Φάληρο. Ασχολήθηκε για πρώτη φορά με τη μουσική σε ηλικία πέντε ετών, οπότε απέκτησε και το πρώτο του πιάνο. Στα φοιτητικά του χρόνια, στη Νομική Σχολή του Πανεπιστημίου Αθηνών, ίδρυσε ένα ροκ γκρουπ επηρεασμένο από τους Beatles και τους Rolling Stones. Είναι Απόφοιτος του τμήματος Νομικής του Πανεπιστημίου Αθηνών. 

Ωστόσο, για πρώτη φορά έγινε γνωστός για τις συνθέσεις του στο τέλος της δεκαετίας του 1970, άλλοτε με το όνομα Νίκος Καρβέλας και άλλοτε με το ψευδώνυμο Νίκος Λεονάρδος. Η μουσική του κινείται στο πλαίσιο της ποπ, αλλά με επιρροές από τη ροκ και τη λαϊκή μουσική. Τα τελευταία άλμπουμ του απέκτησαν έναν πιο ροκ ήχο. Τη δεκαετία του 1980, ξεκίνησε και η προσωπική του επιτυχία ως τραγουδοποιός, δημιουργώντας ένα πλαίσιο τραγουδιών μεταξύ της ποπ και ροκ μουσικής, που αργότερα ακολούθησαν και άλλοι δημιουργοί και έφτασε στο αποκορύφωμα την δεκαετία του 1990.

Αποτελεί τον δημιουργό του μεγαλύτερου μέρους της δισκογραφίας της Άννας Βίσση. Με την Βίσση τα τελευταία 40 χρόνια δημιούργησαν μια από τις πιο επιτυχημένες συνεργασίες στην ιστορία της ελληνικής μουσικής, καθώς τα άλμπουμ τους είχαν μεγάλη εμπορική επιτυχία και αρκετά κερδισμένα βραβεία, ενώ για την τραγουδίστρια δημιούργησε μια μεγάλη γκάμα τραγουδιών με στοιχεία από λαϊκό, ποπ, ποπ - ροκ, ντίσκο, μπαλάντες, ροκ όπερα, μιούζικαλ, ελαφρολαϊκά τραγούδια, τσιφτετέλια και ζεϊμπέκικα. Με την Βίσση μετρούν μέχρι σήμερα 26 δίσκους, 33 singles, πάνω από 10 ντουέτα, 3 θεατρικά έργα, 11 χρυσούς δίσκους, 8 πλατινένιους, 5 διπλά πλατινένιους, ένα τριπλά, ένα τετραπλά και ένα έξι φορές πλατινένιο.

Επίσης έχει συνεργαστεί με σημαντικούς τραγουδιστές, γράφοντας τραγούδια που έγιναν επιτυχίες και τα οποία ερμήνευσαν οι: Άντζελα Δημητρίου, Δημήτρης Κοντολάζος, Ρίτα Σακελλαρίου, Τόλης Βοσκόπουλος, Λευτέρης Πανταζής, Δούκισσα, Κατερίνα Στανίση, Μπέσσυ Αργυράκη, Σάκης Ρουβάς, Λίτσα Διαμάντη, Πασχάλης Τερζής κ.ά.

Ο Νίκος Καρβέλας έχει πουλήσει 5.500.000 δίσκους σε όλη την Ελλάδα αλλά και παγκοσμίως.

Προσωπική ζωή 
Το 1983 παντρεύτηκε τη τραγουδίστρια Άννα Βίσση, με κουμπάρο τον τότε πρόεδρο της Κυπριακής Δημοκρατίας, Σπύρο Κυπριανού. Έχουν αποκτήσει μαζί μια κόρη, τη Σοφία (γενν. 1983). Με τη Βίσση χώρισαν το 1992.

Το 2006 ξεκίνησε τη σχέση του με τη τηλεπαρουσιάστρια Αννίτα Πάνια, με την οποία παντρεύτηκε στις 29 Απριλίου 2010 αλλά χώρισαν το 2016. Το ζευγάρι απέκτησε έναν γιο, τον Ανδρέα (γενν. 1 Ιανουαρίου 2008).

Τα τελευταία χρόνια διατηρεί δεσμό με τη τραγουδίστρια Έλενα Φερεντίνου και έχουν αποκτήσει έναν γιο (γενν. 11 Απριλίου 2022).

Είναι φίλαθλος του Παναθηναϊκού.

Τηλεόραση
Το 2017 εμφανιζόταν ως κριτής στο μουσικό talent show Star Academy of Greece, μαζί με τους Άννα Βίσση, Πέτρο Κωστόπουλο, Ναταλία Γερμανού και Νίκο Μουρατίδη, το οποίο μεταδόθηκε από το κανάλι Epsilon TV. Στις 29 Μαΐου 2017 ο τηλεοπτικός σταθμός Epsilon TV ανακοίνωσε τη διακοπή της συνεργασίας τους.

Θέατρο

Δαίμονες, Θέατρο Αττικόν (1991-1992), Θέατρο Παλλάς (2013) 
Μάλα: Η Μουσική Του Ανέμου, Θέατρο Παλλάς (2002)
Bryan, Θέατρο Χώρα (2005)
Ιοσολβάδ (2010)
Οι Καμπάνες Του Edelweiss, Θέατρο Pantheon (2015)

Το 1991 συνέθεσε τη πρώτη του ροκ όπερα, τους Δαίμονες που ανέβηκε στο θέατρο Αττικόν με μεγάλη επιτυχία. 

Το 2002 έκανε το δεύτερο θεατρικό του βήμα, γράφοντας το μιούζικαλ, Μάλα: Η Μουσική Του Ανέμου, το οποίο στεγάστηκε στο θέατρο Παλλάς. Όπως και στην πρώτη θεατρική παράσταση που συνέθεσε, πρωταγωνίστρια ήταν η Άννα Βίσση. 

Το 2005 ανέβασε το θεατρικό έργο Bryan στο θέατρο Χώρα με πρωταγωνίστρια την τότε σύντροφο του, Ζέτα Δούκα. Το Bryan ήταν το πρώτο του έργο που δεν ήταν μιούζικαλ, αλλά μόνο πρόζα. 

Το 2013 οι θρυλικοί πλέον Δαίμονες επιστρέφουν μετά από 23 χρόνια. Αυτή τη φορά στο θέατρο Παλλάς γνωρίζοντας τεράστια επιτυχία, αφού έκοψαν περισσότερα από 50.000 εισιτήρια. 

Τον Φεβρουάριο του 2015 Καρβέλας και Βίσση, επιστρέφουν στον χώρο του μουσικού θεάτρου με ένα καινούργιο έργο, τις Καμπάνες του Edelweiss, στο θέατρο Pantheon. Ένα έργο που δίχασε το κοινό αφού είχε πολλές σκληρές σκηνές, ωστόσο απέσπασε θετικές κριτικές και σε αυτό του το εγχείρημα, τόσο για την μουσική του σύνθεση, όσο και για το σενάριο.

Δισκογραφία

Albums
 1985 — Nick Carr (Lp)
 1985 — Δεν Παντρεύομαι (Lp)
 1986 — Σα Δίσκος Παλιός
 1987 — Όλα ή Τίποτα
 1988 — Δημόσιες Σχέσεις
 1989 — Τσούζει...
 1990 — Διαβολάκι
 1991 — Ο Τελευταίος Χορός
 1991 — Δαίμονες
 1992 — Εμείς
 1992 — Οίκτο!
 1995 — 25 Ώρες
 1996 — Το Άρωμα της Αμαρτίας
 1997 — Ο Πιο Ευτυχισμένος Άνθρωπος Πάνω στη Γη
 1998 — Ένα Χρόνο το Περισσότερο
 2000 — Όλα Είναι Εντάξει
 2002 — Ρομπότ
 2002 — Μάλα - Η Μουσική του Ανέμου
 2006 — Θρίλερ
 2007 — Τρακτέρ
 2009 — Αντίο Χειμώνα
 2011 — Όλα Είναι Μες' στο Μυαλό 
 2015 — Μαθήματα Φιλοσοφίας

Singles
 1984 — Jane/Mechanical...
 1986 — Disco Granny (The Baby Sitter Song)
 2001 — Τριφυλλάρα 2001
 2002 — Μάλα - Η Μουσική του Ανέμου
 2003 — Party για Σπασμένες Καρδιές
 2004 — Είμαστε Νικητές
 2007 — Ποιος Φοβάται τον Πάσσαρη;

Βιβλιογραφία
 Ποιήματα, Εκδόσεις Sonik (2006)
 Μέγιστο Φως, Εκδόσεις Sonik (2006)
 Πιστεύω, Modern Times (2007)
 Η Ναυτία Των Ημερών, Διάττων (2009)
 Ο Τρίτος Δρόμος, Άγκυρα (2011)
 Η Ευτυχία Του Πάκο, Εκδόσεις Λιβάνη (2013) 

Μέχρι σήμερα έχουν εκδοθεί δύο ποιητικές του συλλογές, με τίτλους Το μέγιστο φως και Η ναυτία των ημερών, και ένα φιλοσοφικό δοκίμιο με τίτλο Πιστεύω. Ο τρίτος δρόμος είναι το πρώτο του πεζό έργο.

Παραπομπές

Εξωτερικοί σύνδεσμοι
 Βιογραφία από το Music Corner

Έλληνες άνδρες τραγουδιστές
Έλληνες τραγουδιστές ποπ
Έλληνες τραγουδοποιοί
Έλληνες συνθέτες
Έλληνες στιχουργοί
Έλληνες μουσικοί
Απόφοιτοι Εθνικού και Καποδιστριακού Πανεπιστημίου Αθηνών